b'\n_START_ARTICLE_\nElisabeth Charlotte Motschmann\n_START_PARAGRAPH_\nElisabeth Charlotte Motschmann, s\xc3\xbcndinud Baronesse von D\xc3\xbcsterlohe (13. oktoobril 1952 L\xc3\xbcbeckis) on Saksamaa Kristlik-Demokraatliku Liidu (CDU) poliitik.\n_START_SECTION_\nElulugu\n_START_PARAGRAPH_\nMotschmann l\xc3\xb5petas Hamburgis am Hochradi G\xc3\xbcmnaasiumi. Seej\xc3\xa4rel \xc3\xb5ppis ta teoloogiat, romanistikat ja pedagoogikat Hamburgi \xc3\x9clikoolis ning Kieli \xc3\x9clikoolis. 1975\xe2\x80\x931993 t\xc3\xb6\xc3\xb6tas ta vabakutselise ajakirjaniku ja publitsistina. Esmaj\xc3\xa4rjekorras kirjutas ta pere- ja naispoliitika teemadel ning avaldas reportaa\xc5\xbee arengumaadest. Seejuures oli ta 1986\xe2\x80\x931991 raadiojaama Norddeutscher Rundfunk (NDR) ja 1986\xe2\x80\x931993 Axel Springeri Kirjastuse vabakutseline kaast\xc3\xb6\xc3\xb6taja. Motschmann on abielus evangeelse teoloogi Jens Motschmanniga, neil on kolm last.\n_START_SECTION_\nPartei\n_START_PARAGRAPH_\nMotschmannist sai CDU liige 1970. aastatel. Ta oli 1977\xe2\x80\x931987 muu hulgas CDU Steinburgi (Itzehoe) maakonna organisatsiooni juhatuse liige, naisliidu Frauen-Union Schleswig-Holsteini liidumaa organisatsiooni aseesimees ning CDU Schleswig-Holsteini liidumaa organisatsiooni juhatuse liige (1977\xe2\x80\x931981). 1990\xe2\x80\x932006 oli ta CDU Bremeni liidumaa organisatsiooni aseesimees, 2006. aastal sai ta CDU Bremeni liidumaa organisatsiooni komisjoni esimeheks. Alates 2012. aasta novembrist on ta CDU Bremeni liidumaa organisatsiooni aseesimees. Alates 2012. aasta detsembrist on ta CDU Saksamaa f\xc3\xb6deraalse organisatsiooni juhatuse liige. 2013. aasta m\xc3\xa4rtsis valiti ta CDU Bremeni liidumaa organisatsiooni tippkandidaadiks 18. Saksamaa Liidup\xc3\xa4eva valimistel ja valimisringkonna nr 54 kandidaadiks.\n_START_SECTION_\nParlamendi liige\n_START_PARAGRAPH_\nMotschmann oli 1991\xe2\x80\x931999 Bremeni B\xc3\xbcrgerschafti (liidumaa parlamendi) liige ja B\xc3\xbcrgerschafti CDU fraktsiooni aseesimees. 1999. aastal sai temast siseasjade, spordi ja kultuuri senaatori riigin\xc3\xb5unik. 2003\xe2\x80\x932007 oli ta kultuuri senaatori riigin\xc3\xb5unik. Motschmann oli CDU Bremeni liidumaa tippkandidaat 2013. aasta Liidup\xc3\xa4eva valimistel; ta valiti CDU liidumaa nimekirjas 18. Saksamaa Liidup\xc3\xa4eva koosseisu. Ta on Liidup\xc3\xa4eva v\xc3\xa4liskomisjoni liige ja Liidup\xc3\xa4eva CDU/CSU fraktsiooni Balti riikide raport\xc3\xb6\xc3\xb6r.\n_START_SECTION_\nNaispoliitika\n_START_PARAGRAPH_\nPalju aastaid seisis Motschmann vabatahtliku kohustuse v\xc3\xb5tmise eest, et kaasata rohkem naisi Saksamaa ettev\xc3\xb5tete j\xc3\xa4relevalven\xc3\xb5ukogudesse. 2011. aasta veebruaris andis ta teada, et p\xc3\xa4rast 10 aastat vabatahtlikku l\xc3\xa4henemist pole ikka veel n\xc3\xa4htavaid muudatusi toimunud ning ettev\xc3\xb5tetes pole m\xc3\xa4rgata arusaavat suhtumist sellesse, mist\xc3\xb5ttu kogu ettev\xc3\xb5tmine tuleb luhtunuks tunnistada. Seet\xc3\xb5ttu toetab ta n\xc3\xbc\xc3\xbcd naiste kvoodi seadusega s\xc3\xa4testamist eraettev\xc3\xb5tete j\xc3\xa4relevalven\xc3\xb5ukogudes. Alates 2009. aastast n\xc3\xb5uab Motschmann, et ka naistel oleks v\xc3\xb5imalus osa v\xc3\xb5tta Schaffermahlzeitist, traditsioonilisest Bremeni s\xc3\xb6\xc3\xb6maajast, kus kaptenite k\xc3\xb5rval on esmaj\xc3\xa4rjekorras esindatud ka Bremeni ettev\xc3\xb5tete juhtivt\xc3\xb6\xc3\xb6tajad ja nende k\xc3\xbclalised. 21. sajandil on naiste k\xc3\xb5rvalej\xc3\xa4tmine sellistelt \xc3\xbcritustelt anakronism.'